ກອງປະຊຸມປຶກສາຫາລືດ້ານເຕັກນິກ-ວິຊາການ ລະຫວ່າງ ລາວ-ອາເມລິກາ ກ່ຽວກັບ ວຽກງານການຊອກຫາຮ່ອງຮອຍ ແລະ ສິ່ງເສດເຫຼືອຂອງອະດີດທະຫານອາເມລິກາ ທີ່ຫາຍສາບສູນໃນປາງສົງຄາມ ຢູ່ ສປປ ລາວ ປະຈຳປີ 2016, ໄດ້ຈັດຂຶ້ນໃນວັນທີ 3 ສິງຫາ 2016, ທີ່ລັດຮາວ່າຍ ສະຫະລັດ ອາເມລິກາ, ໂດຍການເຂົ້າຮ່ວມຂອງຄະນະຜູ້ແທນລາວ ນຳໂດຍ ທ່ານ ຂວັນຕາ ຜາລີວົງ, ຫົວໜ້າກົມເອີຣົບ-ອາເມລິກາ, ກະຊວງການຕ່າງປະເທດ ພ້ອມດ້ວຍຄະນະ ແລະ ຄະນະຜູ້ແທນຝ່າຍອາເມລິກາ ນຳໂດຍ ທ່ານ ພົນຈັດຕະວາ Mark Spindler, ຮອງຜູ້ບັນຊາການທະຫານຮ່ວມປະຈຳພາກພຶື້ນອາຊີ-ປາຊີຟິກ, ຮັບຜິດຊອບວຽກງານການຊອກຫາຮ່ອງຮອຍ ແລະ ສິ່ງເສດເຫຼືອຂອງທະຫານອາເມລິກາທີ່ຫາຍສາບສູນໃນປາງສົງຄາມ ເປັນຫົວໜ້າ ແລະ ທ່ານ ດານຽວ ຄລູນ, ເອກອັກຄະລັດຖະທູດ ແຫ່ງ ສະຫະລັດ ອາເມລິກາ ປະຈຳ ສປປ ລາວ.
ໃນກອງປະຊຸມຄັ້ງນີ້, ທັງສອງຝ່າຍ ໄດ້ທົບທວນຄືນການປະຕິບັດແຜນການຮ່ວມມືໃນໄລຍະ 01 ປີ ຜ່ານມາ ກ່ຽວກັບ ວຽກງານການສຳຫຼວດ, ຂຸດຄົ້ນເພື່ອຊອກຫາຮ່ອງຮອຍ ແລະ ສິ່ງເສດເຫຼືອ ຂອງອະດີດທະຫານອາເມລິກາທີ່ຫາຍສາບສູນໃນປາງສົງຄາມຢູ່ລາວ, ຢູ່ ແຂວງຫົວພັນ, ຊຽງຂວາງ, ບໍລິຄຳໄຊ, ຄຳມ່ວນ, ສາລະວັນ, ເຊກອງ ແລະ ອັດຕະປື, ພ້ອມທັງໄດ້ປຶກສາຫາລືກັນໃນການວາງແຜນການປະຕິບັດງານຮ່ວມລະອຽດໃນສົກປີຕໍ່ໜ້າ. ນອກຈາກນັ້ນແລ້ວ, ທັງສອງຝ່າຍໄດ້ຕົກລົງຮ່ວມມືກັນສືບຕໍ່ ເພີ້ມທະວີຂອບຂອງການຮ່ວມມືເຊັ່ນ: ການຊອກຫາຂໍ້ມູນຂ່າວສານ, ການສຳຫຼວດກ່ອນການຂຸດຄົ້ນ ແລະ ເຫັນດີໃຫ້ມີການຮ່ວມມື 3 ຝ່າຍ ລາວ-ຫວຽດນາມ-ອາເມລິກາ ລະດັບວິຊາການເພື່ອເຮັດໃຫ້ການປະຕິບັດວຽກງານ MIA ໃຫ້ມີປະສິດທິຜົນ ແລະ ວ່ອງໄວກວ່າເກົ່າ, ລວມທັງການຊ່ວຍເຫຼືອດ້ານມະນຸດສະທຳໃຫ້ແກ່ທ້ອງຖິ່ນເຂດທີ່ມີການປະຕິບັດການສຳຫຼວດ ແລະ ຂຸດຄົ້ນ. ໃນໂອກາດນີ້ ຝ່າຍລາວ ໄດ້ຢືນຢັນຄືນທີ່ສືບຕໍ່ໃຫ້ການຮ່ວມມືໃນວຽກງານດັ່ງກ່າວ ບົນຈິດໃຈແນວທາງນະໂຍບາຍທາງດ້ານມະນຸດສະທຳ ແລະ ອີງຕາມເງື່ອນໄຂຄວາມສາມາດຕົວຈິງຂອງຕົນ. ສ່ວນຝ່າຍອາເມລິກາກໍ່ໄດ້ສະແດງຄວາມຂອບໃຈ ແລະ ຕີລາຄາສູງຕໍ່ການຊ່ວຍເຫຼືອຂອງລັດຖະບານລາວ ກໍຄື ປະຊາຊົນ ແລະ ອຳນາດການປົກຄອງທ້ອງຖິ່ນຂອງລາວ ໃນວຽກງານການຮ່ວມມືດ້ານມະນຸດສະທຳດັ່ງກ່າວນີ້. ຝ່າຍອາເມລິກາໄດ້ຍົກໃຫ້ເຫັນເຖິງຄວາມສຳຄັນຂອງການຮ່ວມມືຂອງສອງປະເທດ, ໂດຍສະເພາະໃນວຽກງານ MIA, ທີ່ເປັນສ່ວນປະກອບໃຫ້ແກ່ການຂະຫຍາຍການຮ່ວມມືຂອງສອງປະເທດ ໃນໄລຍະຫຼາຍກວ່າ 30 ປີ ຜ່ານມາ, ພ້ອມທັງໄດ້ຢືນຢັນຈະສືບຕໍ່ໃຫ້ການຊ່ວຍເຫຼືອດ້ານມະນຸດສະທຳແກ່ປະຊາຊົນທ້ອງຖິ່ນ ກໍຄື ລັດຖະບານລາວ ເພື່ອປະກອບສ່ວນເສີມຂະຫຍາຍໃຫ້ການພົວພັນຮ່ວມມື ລະຫວ່າງສອງປະເທດ ລາວ-ອາເມລິກາ ໃຫ້ມີບັນຍາກາດນັບມື້ນັບດີຂຶ້ນ, ເພື່ອຜົນປະໂຫຍດຊຶ່ງກັນ ແລະ ກັນຫຼາຍຂື້ນໃນອະນາຄົດ.
ໂດຍສືບຕໍ່ປະຕິບັດນະໂຍບາຍມະນຸດສະທຳ ອັນສະເໝີຕົ້ນສະເໝີປາຍຂອງລັດຖະບານ ແຫ່ງ ສປປ ລາວ, ວຽກງານການຮ່ວມມື, ສຳຫຼວດ ແລະ ຂຸດຄົ້ນ ເພື່ອຊອກຫາຮ່ອງຮອຍ ແລະ ສິ່ງເສດເຫຼືອຂອງອະດີດທະຫານອາເມລິກາ ທີ່ຫາຍສາບສູນໃນປາງສົງຄາມຢູ່ລາວ ໄດ້ດຳເນີນມາແຕ່ປີ 1982 ມາເຖິງປະຈຸບັນນີ້ເປັນເວລາ 34 ປີແລ້ວ, ຊຶ່ງສອງຝ່າຍສາມາດຊອກຫາ, ຂຸດຄົ້ນສິ່ງເສດເຫຼືອຂອງອະດີດທະຫານອາເມລິກາ ທີ່ຫາຍສາບສູນໃນປາງສົງຄາມຢູ່ລາວ, ສຳເລັດໄປແລ້ວ ຈຳນວນ 272 ກໍລະນີ ໃນຈຳນວນ 573 ກໍລະນີ ແລະ ຍັງເຫຼືອຈະສືບຕໍ່ຊອກຫາຂຸດຄົ້ນອີກ 301 ກໍລະນີ. ການຮ່ວມມືດັ່ງກ່າວ ເປັນການສະແດງໃຫ້ເຫັນເຖິງຄວາມເອົາໃຈໃສ່ຂອງລັດຖະບານ ກໍຄື ການຮ່ວມມືເປັນຢ່າງດີຂອງປະຊາຊົນລາວ ທີ່ມີຕໍ່ລັດຖະບານ ກໍຄື ປະຊາຊົນອາເມລິກາ.